Бицикльовы части

Главны части бицикля суть рама, передна вилиця и колеса, а цѣлый бицикель складать ся еще з далшых незаступных рухомых  и закрѣпленых части або компонент, котры мусять быти на бициклю про его функчность. Иншы, неповинны части, напр. болотникы и свѣтла, ся обычайно называють бициклевыма акцесориями.

 Части бицикля 

 Фиксованы части и вилиця 
 Рама - главна носна конштрукция бицикля, на котру ся намонтують остатны части. 
 Задна вилиця служить на монтаж задного колеса въедно зо задным мѣнячом. Задна вилиця годна быти певна або амортизована.
 Передна вилиця служить на монтаж передного колеса, у горского бицикля в сучасности е амортизована.
 Надставка певно злучать тычь передной вилицѣ з корманьов. Довжка надставкы вплывать на характер корманьованя и на посаджѣня бициклисты. Дакотры надставкы суть регулованы подля вышкы и дозволяють мѣняти посаджѣня.
 Кормань, припевнена ку вилици помочов надставкы, служить на овладаня бицикля, про што на ню суть намонтованы гамовы пакы, пакы мѣнячи, рукояткы и розличны акцесории, як циклокомпютер, передне свѣтло, труба або звонок и др. Обертаня кормани, перенесене вилицьов на передне колесо, уможнять крятаня (рух в закрутах).
 Рукояткы суть найчастѣйше гумовы натягы на обох концях кормани, котры мають запевнити, жебы кормань в руках не ховзала.
 Рогы суть наставцѣ, котры стырчать на боках кормани горѣ-вперед (з того и така назва). Мають обычайно довжку 5 – 15 цм, а служать на то, жебы бициклиста годен час од часу змѣнити посаджѣня, або комфортнѣйше держати кормань. 
 Сѣдло ся припевнять на сѣдловку, котра ся може посувати в сѣдловой трубцѣ и наставити ся на вышку, одповѣдну довжцѣ ног бициклисты. Под сѣдло може ся припинати подсѣдлова ташочка.
 Сѣдловка - тычь, котров ся сѣдло замонтуе до рамы. Вышка посаджѣня бициклисты вызначить ся индивидуално, але найлѣпше мать быти така, жебы при педалованю на педала тискла передна часть стопы. Сѣдловка по наставлѣню потребной вышкы ся затискне в сѣдловой трубцѣ рамы шрубом, а в днесь найчастѣйшых припадах шпециалным хомутом з паков. В горѣшной части сѣдловкы е механизм, котрый дозвалять горизонталный посув сѣдла о 3–5 цм и нахылѣня сѣдла до около 20°. Сѣдловка тыж служить про намонтованя задного свѣтла, задного одбивача, задного болотника (у горского бицикля)Бициклѣ туристичны, мѣстскы, дамскы мають на задном колесѣ болотник, намонтованый на раму, на котром суть и задны свѣтла ай одбивачѣ..

 Трансмиссия 
 Педалы уможнюють перенесеня людской мускулной силы на трансмиссию бицикля. Подля платных норм на педалах мають быти на обох боках оранжовѣ одбивачѣ свѣтла.
 Клюкы зъединяють педалы з осьов серединника и перетворюють вертикалны тисканя на педалы в обертовый рух серединнной оси. В дакотрых туншых моделах и BMX обѣ клюкы и серединна ось зроблены з едного товстого металового прута, в том припадѣ серединник мать векшый диаметер, жебы уможнити монтаж и демонтаж.
 Серединна ось и серединник бицикля Серединна ось лежить на двох ложисках, днесь найчастѣйше промысловых. Ось въедно з ложисками запрессовують в картридж, така конштрукция мать меншу вагу и векшый ресурс службы, бо е добрѣ охранена од пороху и воды, не потребуе сервис в експлоатации ай легше ся намонтуе. Клюкы ся насаджують на серединну ось, котра мать на концях 8 ярчикы (octalink), або квадрат.
 Зубаткы, од едной до трьох, переносять обертаня серединной оси на ланц.
 Ланц переводить силу педалованя на задне колесо. Ланц е часть бицикля, што потребуе найчастѣйшый сервис: чищѣня и олейованя. 
 Казеты суть пакеты трьох аж еденадцятьох зубаток на задном колесѣ, котры дозваляють з помочов мѣнячи выбрати таку комбинацию передной и задной зубаткы, котра давать оптималный ритм педалованя про бициклиста и жадану скорость ѣзды. 
 Задный мѣняч служить на перевод ланца на иншу зубатку казеты.
 Передный мѣняч служить на перевод ланца на иншу зубатку серединника.
 Переводникы (пачкы або, обертовы рукояткы) на кормани, даколи на рамѣ бицикля, служать на овладаня передного и задного мѣняча.

 Колеса и гамы 
Колесо ся складать з набою, выплету (спиць), рафа, душѣ и пневматикы. Упевнять ся ку вилици через ось набоя.
 Набои суть комплетами ложиск и мисок, котры уможнюють обертаня колеса на оси. Ось набоя зафиксуе ся во вилици матками, або ексцентриковыма паками, котры дозваляють монтаж-демонтаж без инштрумента.
 Выплет колеса творить ся окремыма спицями, котры споюють раф з набойом и забезпечують раф од деформации.Бесѣдно ся то называть «восямка». Во выплету подля норм суть повинны оранжовы одбивачѣ.
 Раф — металовый обруч з U-профилом, до котрого ся намонтуе пневматика. 
 Пневматика, або верхна гума, хранить душу и застачать оптималны ѣздны властности бицикля в терену або на дорозѣ. Пневматикы на горскы бициклѣ суть шыршы, з глубшым профилом, котрый уможнить ѣзду в тяжком теренѣ, напротив, дорожны або мѣстскы пневматикы мають профил неглубокый, взорок дробнѣйшый, суть узшы и гладшы.
 Душа, або внуторна гума, мать селеп, через котрый ся напумпуе воздухом. З внуторного боку е хранена од проколотя рафом, з вонкашного — пневматиков. Векшое тискнѣня уможнять легшу ѣзду, але з меншым комфортом, напротив мягке (недопумповане) колесо застачить комфортну ѣзду, але цѣнов векшой намагы и скоршого опотребованя пневматикы.
 Гамы у бицикльох суть бубновы, рафовы, або дисковы. Подля днесь платных норм мусить бицикель мати два независимы гамы, на кажде колесо окреме. Рафовы и дисковы овладають ся паками, намонтованыма на кормань. Бубновый гам, замонтованый до задного набоя, овладать ся натисканьом на педалы в протинапрямѣ.  
 Болотникы охраняють бициклиста перед брызками болота и воды з обертаючых ся колес.

 Акцесории 
Дакотры акцесории не суть повиннов частьов бицикля, але суть жаданы про векшый комфорт або безпеку ѣзды.

 Задне свѣтло мать держак, што намонтуе ся на сѣдловку. Саме свѣтло легко ся здойме з держака, кедь е непотребне, або кедь го треба ухранити перед крадежов. Векшинов е диодове, а подля норм червене. При зниженой видимости и в темности е повинне.
 Передне свѣтло таксамо мать держак, монтуе ся на кормань и легко ся здойме. Подля норм е бѣле. При зниженой видимости и в темности е повинне.
 Динамо додавать енергию про свѣтла. Про диодовы свѣтла выстачать ай батерии. 
 Задный одбивач червеный, повинна часть бицикля. Монтуе ся на сѣдловку або задный болотник.
 Передный одбивач бѣлый, повинна часть бицикля. Монтуе ся на кормань або передный болотник.
 Шлем, або гелма, охранять голову перед уражѣньом при падѣ з бицикля. В розличных державах суть одмѣнны нормы дотычно ношѣня шлемох бициклистами при ѣздѣ. В Словакии шлем е повинный на дорогах за границями населеных пунктох.
 Звонок, намонтованый на кормань, (або труба) — повинный акцессорий.

 Инштрументы 
 Пумпа на держаках, намонтованых на раму, потребна при ѣздѣ на векшы диштанции, де можеме потребовати залѣплѣня душѣ при дефектѣ.
 Монтажкы, або монтажны пакы (найменше двѣ) суть потребны про демонтаж пневматикы з рафу (при лѣплѣню або вымѣнѣ душѣ).
 Мултиключ  - комплет инштрумента, придатный в дорозѣ.
 Лѣпило и платкы - комплет на лѣпѣня дефектной душѣ. Днесь ся найчастѣйше поуживають самолѣпны платкы, з котрыма ся лѣпило мастить лем на душу. Лѣпше и скорше в дорозѣ е вшак вымѣнити дефектну душу на резервну.

 См. тыж 
 Бицикель

 Жерела и одказы 
 Hrubíšek, Ivo. Horské kolo od A do Z. Sobotáles, Praha 2002 (5. přepracované vydání). 
  Hrubíšek, Ivo. Na kole za zdravím. Olympia. Praha, 1982.

 Референции 

Катеґорія:Біціґлї